44) ஸ்ரீவேணுகோபாலன் என்ற பெயரில் எழுதிக்கொண்டிருந்தவருக்கு ‘புஷ்பாதங்கதுரை’ என்னும் கவர்ச்சிகரமான புனைபெயர் சூட்டி, அவரைப் புகழ் வெளிச்சத்துக்குக் கொண்டு வந்தவர் சாவிதான். ஜெயில் கைதிகளிடமும் ஹ்யூமன் ஸ்டோரி இருக்கும் என்று சொல்லி அவரை சிறைக் கைதிகளோடு உரையாட வைத்து, அவர்களின் கதைகளை ‘சிறைக் கதைகள்’ என்னும் தலைப்பில் வெளியிட்டார் சாவி. சிவப்பு விளக்குப் பெண்களிடமும் உருக்கமான கதைகள் இருக்கும் என்று, அவர்களிடம் பேசச் செய்து, அந்தக் கதைகளை, ‘சிவப்பு விளக்குக் கதைகள்’ என்று வெளியிட்டார். அந்நாளில் வேறு எவருமே யோசிக்காத புதுமையான முயற்சிகள் இவை. மேலும், ‘ஒரு ஊதாப்பூ கண்சிமிட்டுகிறது’ என்று விசித்திரமான தலைப்பு கொடுத்து, புஷ்பாதங்கதுரையை தொடர்கதை எழுதச் சொன்னார் சாவி. இது பின்னர் சினிமாவாகவும் எடுக்கப்பட்டது.